У старажытную, са шматвекавой гісторыяй вёску Паўднёвае Гняздзілава прыйшло свята: Дзень памяці шаноўных і галоўных апосталаў хрысціянства – Пятра і Паўла, у гонар якіх асвечана мясцовая царква. Шматпакутны храм, які ў часы барацьбы з Богам быў спачатку закрыты, а потым згарэў, у сераду поўніўся людзьмі. Раздзяліць радасць свята да местачкоўцаў прыехалі вернікі з Докшыц і Порплішча, Крулеўшчыны і Барсукоў, іншых навакольных вёсак. Гледзячы на гэту шматлюднасць, радавалася сэрца Анатоля Панцюхова. Гэта яго намаганнямі і многіх іншых добрых людзей царква, ад якой заставаўся толькі падмурак, была нанова пабудавана. На яе асвячэнні ў 2008 годзе ў храме прысутнічала чатыры чалавекі. Ненамнога больш іх было і ў наступныя гады, але шчырае пастырскае служэнне святароў Аляксея Кушнярэвіча і Віктара Гміра вярнула веру ў гэты край.